b'\n_START_ARTICLE_\nKrajinski park \xc5\xa0turmovci\n_START_PARAGRAPH_\nKrajinski park \xc5\xa0turmovci le\xc5\xbei v bli\xc5\xbeini Ptuja ob Ptujskem Jezeru. To je ostanek obre\xc4\x8dne pokrajine, ki je od leta 1979 zavarovan kot krajinski park. Obsega skromnih 125 ha in je pribe\xc5\xbeali\xc5\xa1\xc4\x8de \xc5\xbeivali in rastlin, od katerih so mnoge na rde\xc4\x8dem seznamu redkih in ogro\xc5\xbeenih vrst. _NEWLINE_Ime \xc5\xa0turmovci ali \xc5\xa0turmovec izvira iz nem\xc5\xa1\xc4\x8dine Sturmau (der Sturm - vihar, die Aue - loka).\n_START_SECTION_\nObseg parka\n_START_PARAGRAPH_\nNa severozahodni strani ga omejuje Ptujsko jezero, na ju\xc5\xbeni strani obronki Haloz in na vzhodu soto\xc4\x8dje Drave in Dravinje. To je \xc5\xa1iroko poplavno obmo\xc4\x8dje in je u\xc4\x8dinkovit zadr\xc5\xbeevalnik visokih voda.\n_START_SECTION_\nRe\xc4\x8dna loka\n_START_PARAGRAPH_\nPrva naravna vrednota krajinskega parka \xc5\xa0turmovci je re\xc4\x8dna loka. To je samo \xc5\xa1e ostanek neko\xc4\x8d obse\xc5\xbenih lok ob Dravi med Mariborom in Ormo\xc5\xbeem. Loka je \xc5\xa1iroko poplavno obmo\xc4\x8dje vzdol\xc5\xbe reke. V najglobljih predelih rastejo bele vrbe, ki so lahko poplavljene ve\xc4\x8dji del leta. Na vi\xc5\xa1jih in bolj suhih legah vrbe izginjajo, nadome\xc5\xa1\xc4\x8dajo pa jih topoli, jeseni, bresti, hrasti in drugi, ki so lahko v vodi do tri mesece v letu. \xc5\xbdivljenjski ritem v loki krojijo povodnji - voda odna\xc5\xa1a, prelaga prodi\xc5\xa1\xc4\x8da, pe\xc5\xa1\xc4\x8dene sipine in tla z drevjem vred.\n_START_SECTION_\n\xc5\xa0turmovski Veliki les\n_START_PARAGRAPH_\nNa tako majhnem prostoru se je izoblikovala edinstvena pokrajina v Sloveniji. To so lepi ravni travniki z redkim gozdom listavcev. Listavci so zelo redki posejani in pokrajina tukaj spominja na negovane grajske parke. Do sredine maja, \xc5\xa1e pred ko\xc5\xa1njo tukaj cvetijo divje orhideje. Tukaj raste botani\xc4\x8dna znamenitost \xc5\xa0turmovcev - divja orhideja - \xc4\x8debelje ma\xc4\x8dje uho.\n_START_SECTION_\nHajdinska Studen\xc4\x8dnica\n_START_PARAGRAPH_\nHajdinska Studen\xc4\x8dnica je vedno bistra, tudi po de\xc5\xbeevju, saj izvira neposredno iz podtalnice. Rastlinstvo je tukaj zaradi vode \xc5\xa1e posebej bujno. Najbolj pa izstopa po svoji lepoti mo\xc4\x8dvirska perunika. Pove\xc4\x8dini raste naravnost iz vode.\n_START_SECTION_\nPtice\n_START_PARAGRAPH_\nPark je pomemben del obmo\xc4\x8dja Natura 2000 in je vpisan v seznam ornitolo\xc5\xa1ko pomembnih obmo\xc4\x8dij - IBAE. Ornitologi so tu zabele\xc5\xbeili  234 vrst ptic, od katerih jih 87 vrst stalno gnezdi, nekatere pa ob\xc4\x8dasno.'